**ПРЕДЛОГ**

**З А К О Н**

**О ИЗМЕНАМА ЗАКОНА О ВИСОКОМ ОБРАЗОВАЊУ**

Члан 1.

У Закону о високом образовању (,,Службени гласник РС’’, бр. 76/05, 100/07 - аутентично тумачење, 97/08, 44/10, 93/12, 89/13, 99/14 и 45/15-аутентично тумачење), у члану 90. став 7. мења се и гласи:

,,Број испитних рокова и термини одржавања испитних рокова утврђују се статутом самосталне високошколске установе.”

Ст. 8. и 10. бришу се.

Досадашњи ст. 9, 11. и 12. постају ст. 8-10.

Члан 2.

У члану 124. став 3. мења се и гласи:

,,Студенти уписани у прву годину основних студија школске 2006/2007, 2007/2008, 2008/2009, 2009/2010, 2010/2011, 2011/2012. и 2012/2013. године, задржавају право да се финансирају из буџета најдуже годину дана по истеку редовног трајања студија.”

Члан 3.

Самосталне високошколске установе ће у року од три месеца од дана ступања на снагу овог закона усагласити своје опште акте са овим законом.

Члан 4.

Овај закон ступа на снагу осмог дана од дана објављивања у „Службеном гласнику Републике Србије”.

**О Б Р А З Л О Ж Е Њ Е**

**I. УСТАВНИ ОСНОВ**

Уставни основ за доношење Закона о изменама Закона о високом образовању садржан је у члану 97. тачка 10. Устава Републике Србије, према коме Република Србија уређује и обезбеђује, између осталог, и систем у области образовања.

**II. РАЗЛОЗИ ЗА ДОНОШЕЊЕ ЗАКОНА**

Закон о високом образовању који је донет 2005. године и који је у међувремену претрпео одређене измене и допуне у циљу побољшања ефикасности система високог образовања, потребно је изменити у делу који се односи на област испитних рокова и финансирања студија из буџета по истеку редовног трајања студија.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Члан 1.** предвиђена је измена члана 90. Закона о високом образовању којим се уређује област испита и испитних рокова, у циљу утврђивања целисходнијег решења у погледу броја и термина испитних рокова. С обзиром на различите врсте високошколских установа, њихову организацију и потребе, изменом Закона којом се прописује да самостална високошколска установа статутом утврђује број и термине одржавања испитних рокова, обезбеђује се да свака самостална високошколска установа ову област уреди на начин који ће на најпотпунији начин одговорити њеним посебностима и потребама.

**Члан 2.** постојећа одредба члана 124. став 3. Закона којом је утврђено право студената уписаних у прву годину основних студија у школској 2006/2007, 2007/2008, 2008/2009, 2009/2010. и 2010/2011, да се финансирају из буџета најдуже годину дана по истеку редовног трајања студија, мења се ради утврђивања тог права и за студенте уписане у прву годину основних студија закључно са уписом у школску 2012/2013. годину.

**Члан 3.** прописује обавезу и рок за самосталне високошколске установе у коме су дужне да усагласе своје опште акте са предложеним изменама Закона.

**Члан 4.** садржи завршну одредбу о ступању на снагу прописа.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити додатна средства у буџету Републике Србије.

Средства су обезбеђена у буџету Републике Србије, у делу који се односи на Министарство просвете, науке и технолошког развоја, програм 2005, пројекат 0001-Подршка раду високошколских установа.

**V. РАЗЛОЗИ ЗА НЕОДРЖАВАЊЕ ЈАВНЕ РАСПРАВЕ**

Министарство просвете, науке и технолошког развоја, као предлагач Нацрта закона, сматра да обим и суштина измена Закона о високом образовању нису таквог карактера да захтевају јавну расправу.

**VI. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се да се Закон усвоји по хитном поступку како би се спречиле штетне последице по студенте, које ће наступити уколико се одговарајуће измене не усвоје до почетка школске 2015/2016. године. Доношењем овог закона по хитном поступку обезбеђују се правне претпоставке за благовремену примену утврђених решења.

Такође, имајући у виду потребу усаглашавања општих аката самосталних високошколских установа са изменама које су предложене овим законом, неопходно је његово доношење у што краћем року. Предложена решења неће негативно утицати на квалитет високог образовања, а недоношење закона по хитном поступку могло би да проузрокује штетне последице по рад органа и организација, јер је благовремено планирање активности надлежних органа и организација услов несметаног обављања делатности.

**ПРЕГЛЕД ОДРЕДАБА**

**ЗАКОНА О ВИСОКОМ ОБРАЗОВАЊУ КОЈЕ СЕ МЕЊАЈУ**

**Испити**

**Члан 90.**

Испит је јединствен и полаже се усмено, писмено, односно практично.

Испит се полаже у седишту високошколске установе, односно у објектима наведеним у дозволи за рад.

Одредба става 2. овог члана односи се и на извођење студијског програма на даљину , с тим да за студента страног држављанина високошколска установа може да омогући и полагање испита преко електронских комуникација, под условом да применом одговарајућих техничких решења обезбеди контролу идентификације и рада студента.

Високошколска установа може организовати полагање испита ван седишта, ако се ради о испиту из предмета чији карактер то захтева.

Студент полаже испит непосредно по окончању наставе из тог предмета, а најкасније до почетка наставе тог предмета у наредној школској години, на једном од језика на којима се настава изводила.

Општим актом високошколске установе уређује се начин на који се обезбеђује јавност полагања испита.

~~Број испитних рокова је четири, а термини одржавања испитних рокова утврђују се статутом високошколске установе~~.

БРОЈ ИСПИТНИХ РОКОВА И ТЕРМИНИ ОДРЖАВАЊА ИСПИТНИХ РОКОВА УТВРЂУЈУ СЕ СТАТУТОМ САМОСТАЛНЕ ВИСОКОШКОЛСКЕ УСТАНОВЕ.

~~Последњи испитни рок за школску годину завршава се најкасније до 10. октобра.~~

После три неуспела полагања истог испита студент може тражити да полаже испит пред комисијом.

~~Изузетно, за предмете у пољу уметности може да се утврди један испитни рок у складу са општим актом високошколске установе.~~

Студент са инвалидитетом има право да полаже испит на месту и на начин прилагођен његовим могућностима, у складу са општим актом високошколске установе.

Ближе услове и начин организације полагања испита преко електронских комуникација из става 3. овог члана прописује министар.

**Правила о финансирању студија**

**Члан 124.**

Изузетно од одредаба [члана 88.](http://we2.cekos.com/ce/faces/index.jsp%3F%26action%3Dpropis%26file%3D03809906.html%26path%3D03809906.html%26query%3DZAKON+O+VISOKOM+OBRAZOVANJU%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3D#c0088) Закона, студент може да се у наредној школској години финансира из буџета ако у школској 2009/2010, односно 2010/2011. години оствари најмање 48 ЕСПБ бодова и рангира се у оквиру укупног броја студената чије се студије финансирају из буџета, у складу са овим законом.

Рангирање студената из става 1. овог члана обухвата студенте уписане исте школске године на одређени студијски програм, а врши се полазећи од броја остварених ЕСПБ бодова и постигнутог успеха у савлађивању студијског програма, на начин и по поступку утврђеним општим актом високошколске установе.

~~Студенти уписани у прву годину основних студија школске 2006/2007, 2007/2008, 2008/2009. и 2009/2010. године задржавају право да се финансирају из буџета најдуже годину дана по истеку редовног трајања студија.~~

СТУДЕНТИ УПИСАНИ У ПРВУ ГОДИНУ ОСНОВНИХ СТУДИЈА ШКОЛСКЕ 2006/2007, 2007/2008, 2008/2009, 2009/2010, 2010/2011, 2011/2012 И 2012/2013. ГОДИНЕ, ЗАДРЖАВАЈУ ПРАВО ДА СЕ ФИНАНСИРАЈУ ИЗ БУЏЕТА НАЈДУЖЕ ГОДИНУ ДАНА ПО ИСТЕКУ РЕДОВНОГ ТРАЈАЊА СТУДИЈА.

Студент који не оствари право из става 1. овог члана у наредној школској години наставља студије у статусу студента који се сам финансира.

Високошколска установа за студенте из става 3. овог члана уређује одговарајући начин извођења наставе, односно полагања испита у складу са статутом високошколске установе.

Студент који се финансира из буџета може у том статусу да има уписан само један студијски програм на истом нивоу студија.

Члан 3.

САМОСТАЛНЕ ВИСОКОШКОЛСКЕ УСТАНОВЕ ЋЕ У РОКУ ОД ТРИ МЕСЕЦА ОД ДАНА СТУПАЊА НА СНАГУ ОВОГ ЗАКОНА УСАГЛАСИТИ СВОЈЕ ОПШТЕ АКТЕ СА ОВИМ ЗАКОНОМ.

**ИЗЈАВА О УСКЛАЂЕНОСТИ НАЦРТА ЗАКОНА О ИЗМЕНАМА ЗАКОНА О ВИСОКОМ ОБРАЗОВАЊУ СА ПРОПИСИМА ЕВРОПСКЕ УНИЈЕ**

**1. Предлагач:** Влада

**Обрађивач:** Министарство просвете, науке и технолошког развоја

**2. Назив прописа:** НАЦРТ закона О ИЗМЕНАМА ЗАКОНА О ВИСОКОМ ОБРАЗОВАЊУ (Draft Law on Changes to the Law on Higher Education)

**3. Усклађеност прописа са одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум), односно са одредбама Прелазног споразума о трговини и трговинским питањима између Европске заједнице, са једне стране, и Републике Србије, са друге стране („Службени гласник РС”, број 83/08) (у даљем тексту: Прелазни споразум)**

**а) Одредба Споразума и Прелазног споразума која се односе на нормативну саржину прописа:** Споразум, Наслов VIII Политике сарадње, Члан 102. Образовање и стручно оспособљавање

**б) Прелазни рок за усклађивање законодавства према одредбама Споразума и Прелазног споразума:** Општи рок утврђен чланом 72. Споразума

**в) Оцена испуњености обавезе које произлазе из наведене одредбе Споразума и Прелазног споразума:** Потпуно

**г) Разлози за делимично испуњавање, односно неиспуњавање обавеза које произлазе из наведене одредбе Споразума и Прелазног споразума**

**д) Веза са Националним програмом за интеграцију Републике Србије у Европску унију:** Овај пропис планиран је Националним програмом за усвајање правних тековина Европске уније за треће тромесечје 2013. године.

**4. Усклађеност прописа са прописима Европске уније**

**/**

**5. Уколико не постоје одговарајући прописи Европске уније са којима је потребно обезбедити усклађеност треба констатовати ту чињеницу. У овом случају није потребно попуњавати Табелу усклађености прописа.**

**/**

**6. Да ли су претходно наведени извори права ЕУ преведени на српски језик?**

/

**7. Да ли је пропис преведен на неки службени језик ЕУ?**

Не

**8. Учешће консултаната у изради прописа и њихово мишљење о усклађености**

Не. Наведени пропис није био предмет комуникације са Европском комисијом, односно другим стручним телима Европске уније.